รมว.แรงงานลงพื้นที่ อ.แม่สอด จ.ตาก ติดตามผลการพิสูจน์สัญชาติและปรับระบบอำนวยความสะดวกผู้ใช้บริการ
รัฐมนตรีว่าการกระทรวงแรงงานลงพื้นที่ อ.แม่สอด จ.ตาก เพื่อติดตามผลการพิสูจน์สัญชาติ และปรับระบบอำนวยความสะดวกแก่ผู้ใช้บริการ

พลตำรวจเอก อดุลย์ แสงสิงแก้ว รัฐมนตรีว่าการกระทรวงแรงงาน พร้อมด้วยนายวิวัฒน์ ตังหงส์ รองปลัดกระทรวงแรงงาน นายอนุรักษ์ ทศรักษ์ อธิบดีกรมการจัดหางาน นายสุทธิ สุโกศล อธิบดีกรมพัฒนาฝีมือแรงงาน และคณะลงพื้นที่ติดตามผลการดำเนินงานศูนย์บริการเพื่อการทำงานของคนต่างด้าวจังหวัดตาก อำเภอแม่สอด โดยได้ตรวจเยี่ยมการทำงานของศูนย์ฯ พร้อมรับฟังปัญหาเพื่อหาแนวทางให้มีการบริหารจัดการให้เป็นระบบมากยิ่งขึ้น รวมทั้งหารือร่วมกับทางการเมียนมา ด้านการจัดการระบบคิว
	พลตำรวจเอก อดุลย์ แสงสิงแก้ว รัฐมนตรีว่าการกระทรวงแรงงาน กล่าวว่า การลงพื้นที่จังหวัดตากในวันนี้ มีวัตถุ 2 ประเด็น คือ ติดตามผลการพิสูจน์แรงงานเมียนมาและติดตาผลการดำเนินงานในพื้นที่เขตพัฒนาเศรษฐกิจพิเศษ โดยในส่วนของการพิสูจน์สัญชาติและออกเอกสาร CI สาธารณสุขตรวจสอบสุขภาพตรวจคนเข้าเมืองตรวจลงตรา (VISA) และกรมการจัดหางานออกใบอนุญาตทำงาน (Work Permit) สามารถออกเอกสาร CI ได้ประมาณ 500 – 700 เล่มต่อวัน ทั้งนี้ ณ วันที่ 24 ธันวาคม 2560 มีแรงงานเมียนมาได้รับเอกสาร CI ไปแล้วจำนวน 48,669 คน โดยในจังหวัดตาก มีแรงงานต่างด้าวขอรับใบอนุญาตแล้ว จำนวน 29,739 ราย
	จากนั้นรัฐมนตรีว่าการกระทรวงแรงงานเดินทางไปตรวจเยี่ยมศูนย์เบ็ดเสร็จด้านแรงงาน สาธารณสุขและความมั่นคงจังหวัดตาก (OSS) เพื่อรับฟังกระบวนการทำงานผลการดำเนินงาน ซึ่งศูนย์เบ็ดเสร็จฯ เป็นศูนย์สนับสนุนเขตพื้นที่พัฒนาเศรษฐกิจพิเศษ จัดตั้งขึ้นเพื่อสนับสนุนให้มีการใช้แรงงานต่างด้าวอย่างถูกต้อง สอดคล้องกับความต้องการของสถานประกอบการ ในเขตพัฒนาเศรษฐกิจพิเศษ อำนวยความสะดวกในการพิจารณาออกใบอนุญาตทำงานแก่แรงงานต่างด้าวในกลุ่มช่างฝีมือหรือผู้ชำนาญการ และกลุ่มซึ่งมิใช่ช่างฝีมือชำนาญการ ส่งเสริมสนับสนุนให้มีการประกอบธุรกิจบริเวณชายแดนมากยิ่งขึ้น ทำให้ชุมชนมีรายได้ มีอาชีพ มีการจ้างงาน ซึ่งจะเป็นการบริหารจัดการแรงงานต่างด้าวบริเวณชายแดน ที่เข้ามาทำงานในลักษณะไป – กลับ และตามฤดูกาลอย่างเป็นระบบ อันจะช่วยลดปัญหาการลักลอบเข้ามาทำงานอย่างผิดกฎหมาย ซึ่งขณะนี้มีแรงงานต่างด้าวที่ได้รับใบอนุญาตทำงานในเขตพัฒนาเศรษฐกิจพิเศษตาก จำนวน 84,589 คน นายจ้าง 21,830 ราย   ในโอกาสนี้ รมว.แรงงาน ได้เดินทางเยี่ยมสำนักงานพัฒนาฝีมือแรงงานตาก และเยี่ยมสถานประกอบการในพื้นที่จังหวัดตาก อีกด้วย